હવે ફેસબુક પરથી તમે સાવ નીકળી જ જવા માગો છો તો તમારે તમારા ખાતાને ડિલીટ કરવું જોઈએ, ડિએક્ટિવેટ નહીં. ડિએક્ટિવેટ કરવાથી ખાતું ફેસબુક પરથી અદૃશ્ય તો થશે પણ તમે ગમે ત્યારે એને પાછું ચાલુ કરી શકશો. તેના કારણે તમારો ડેટા અકબંધ રહેશે. આ જ રીતે જો તમને થાય કે તમે ભવિષ્યમાં કદાચ પાછું ખાતું ખોલવા માગશો તો તમારે તેને ડિલીટ નહીં, ડિએક્ટિવેટ કરવું જોઈએ. આમ તો ખાતું બંધ કરતા પહેલાં તેને નિષ્ક્રિય કરવું એ જ સારો માર્ગ છે. તેના લીધે તમારા મનની કસોટી થઈ જશે કે તમે ખરેખર ફેસબુક વગર રહી શકો છો કે કેમ. જો તમે તમારા ઈરાદા પર અનેક દિવસો સુધી મક્કમ રહી શકો તો તમારી પાસે ખાતું સંપૂર્ણ બંધ કરવાનો વિકલ્પ ખુલ્લો જ છે પરંતુ જો તમે પહેલાં ખાતું બંધ કરી દીધું હશે તો તમારું મન ચળી જશે અને તમારે ખાતું પાછું ચાલુ કરવું હશે તો આખી માથાકૂટ એકડેએકથી કરવી પડશે.